Ševćet Hodža
Ševćet Hodža jest bosanskohercegovački i jugoslavenski muzičar. Rođen je 1954. godine u Uroševcu na Kosovu, a kasnije se preselio u Sarajevo. Tu je započeo svoju muzičku karijeru, svirajući prvo u grupama Rezonansa od 1978. do 1980. i Divlje jagode. Najpoznatiji je kao bivši bas gitarist sarajevske hard rock grupe Vatreni poljubac, koju je 1977. godine osnovao zajedno sa Milićem Vukašinovićem i Pericom Stojanovićem. U grupi Vatreni poljubac svirao je do 1980. godine, a nakon njegovog odlaska zamjenjuje ga Sanin Karić. Potom, 1981. godine osniva muzički sastav Carski rez sa kojima svira hard rock muziku. Nakon četiri godine sviranja u tom muzičkom sastavu odustaje od hard rock muzike i okreće se ka novim muzičkim stilovima. U tu svrhu, 1985. godine osniva sasatav Detektor laži u kojem su pored njega na bas-gitari svirali bivši klavijaturist Indexa Sinan Alimanović, Narcis Lalić (pjevao u Teškoj industriji) i Dragan Nikačević na bubnjevima. Iste godine snimili su album pod nazivom "Detektor laži", na kojem su izvodili pjesme u pop rok stilu sa primjesama soul muzike i bosanske sevdalinke. Bio je pisac svih pjesama za ovaj album, a producent je bio Sinan Alimanović. Sa ovog albuma veoma uspješna je bila pjesma pod nazivom "Student psihologije", koja je sredinom 1980-ih držala visoko mjesto na top listama radio stanica u Bosni i Hercegovini. Ševćet Hodža trenutno živi i radi u Sofiji, glavnom gradu Bugarske.